ANAN:ลุ้นกำไร Q2/59 โตก้าวกระโดดชู P/E ต่ำสุดในกลุ่มแนะซื้อเป้า 5.6 บ.
ANAN คาดการณ์กำไรหลักไตรมาส 2/59โตกระโดด 80% เทียบช่วงเดียวกันของปีก่อนแต่ยังลดลง 13% เทียบไตรมาสก่อนหน้าเป็น 130 ล้านบาทชู P/E ต่ำสุดในกลุ่มแนะซื้อเป้า 5.6 บ.
6 ก.ค. 2559

บล.ดีบีเอส วิคเคอร์ส (ประเทศไทย) ระบุในบทวิเคราะห์วันนี้ (6ก.ค.) ว่าบริษัท อนันดา ดีเวลลอปเม้นท์ จำกัด (มหาชน) หรือ ANAN คาดการณ์กำไรหลักไตรมาส 2/59โตกระโดด 80% เทียบช่วงเดียวกันของปีก่อนแต่ยังลดลง 13% เทียบไตรมาสก่อนหน้าเป็น 130 ล้านบาท สืบเนื่องจากการโอนเป็นรายได้ที่ 2.2 พันล้านบาท (+82% เทียบช่วงเดียวกันของปีก่อน, 0% q-o-q) สาเหตุที่รายได้ทรงตัว เทียบไตรมาสก่อนหน้าคือไม่มีคอนโดที่ก่อสร้างเสร็จในงวดไตรมาส 2/59โครงการที่ให้รายได้หลักยังเป็น Ideo สาทร-ท่าพระ Elio Del Rey Ideo วุฒากาศ เป็นต้น นอกจากนี้คาดการณ์กำไรไตรมาส 2/59ที่ลดลง เทียบไตรมาสก่อนหน้าคือ อัตราภาษีเงินได้เพิ่มขึ้นเป็น 20% จาก 16%
มีแนวโน้มว่ากำไรจะไปสูงสุดในงวด ไตรมาส 4/59 ต้องขอบคุณการฟื้นตัวของโครงการร่วมทุน นั่นคือ เราคาดว่าไตรมาส 2/59ยังมีขาดทุนจากบริษัทร่วมทุน (Equity Loss) 108 ล้านบาท ซึ่งใกล้เคียงกับไตรมาส1/59และในไตรมาส 3/59 จะมีส่วนแบ่งผลขาดทุนราว 150-200 ล้านบาท ซึ่งเป็นผลพวงจากบริษัทร่วมทุนมีการเปิดขายโครงการใหม่อีก 3 แห่งจึงมีค่าใช้จ่ายในการขายสูงขณะที่โครงการยังไม่ได้รับรู้รายได้ แต่เมื่อถึงไตรมาส4/59 จะเริ่มกลับมาเป็นส่วนแบ่งกำไร เพราะโครงการ จุฬา-สามย่าน (6.8 พันล้านบาท) จะเริ่มโอนได้ตั้งแต่เดือนต.ค.59 ดังนั้นจึงไม่น่าแปลกใจที่สัดส่วนกำไร 1H59 จะเป็นสัดส่วนเพียง 20% เทียบกับประมาณการทั้งปี 59
แนะนำซื้อ กำหนดราคาพื้นฐานที่ 5.60 บาท ซึ่งประเมินด้วย P/E ปี 60 ที่ 8 เท่า ซึ่งต่ำกว่าค่าเฉลี่ยอุตสาหกรรมที่ 8.6 เท่า สิ่งที่น่าสนใจคือ คาดว่า ANAN จะมี P/E ต่ำสุดในอุตสาหกรรมในงวดปี 60 ที่ 5.6 เท่า ถือว่าถูกที่สุด ซึ่งมีผลมาจากคาดการณ์อัตราการเติบโตกำไรหลักปี 60 ที่มากถึง 66% เทียบช่วงเดียวกันของปีก่อน